Predkladacia správa 

Na základe záznamu z rokovania vlády Slovenskej republiky zo dňa 29. októbra 2003 v bode 25. a/ Rôzne uložila vláda SR na podnet ministra práce, sociálnych vecí a rodiny predložiť  na rokovanie vlády analýzu štátnych sviatkov do 31. decembra 2003.  
Za účelom splnenia predmetnej úlohy spracovalo Ministerstvo kultúry SR Analýzu štátnych sviatkov Slovenskej republiky, ktorá pozostáva z prehľadu štátnych sviatkov a dní pracovného pokoja a z prehľadu pamätných dní Slovenskej republiky. V prílohe je prehľad štátnych sviatkov a pamätných dní vo vybraných európskych štátoch. 
Z analýzy vyplýva, že  v súčasnosti je v zmysle zákona Národnej rady Slovenskej republiky  č. 241/1993 Z. z. v znení neskorších predpisov päť štátnych sviatkov, ktoré sú  zároveň  aj dňami pracovného pokoja, desať ďalších  dní pracovného pokoja. Spolu ide o 15 dní pracovného pokoja v roku. Pamätných dní Slovenskej republiky, ktoré však nie sú dňami pracovného pokoja je spolu 16. 
Materiál nebol predmetom medzirezortného pripomienkového konania, pretože ide o informatívny materiál.